ተቋሙ  ከ1ነጥብ8  ቢሊዮን ብር በላይ ብድር መሥጠቱን  አስታወቀ
የአዲስ ብድርና  ቁጠባ ተቋም ከ1ጥብ 8  ቢሊዮን  ብር  በላይ  ብድር  ለተጠቃሚዎች መሥጠቱን  አስታወቀ ።የተቋሙ የገበያ ጥናት አገልግሎት ማሻሻያ የሥራ ሂደት ኃላፊ አቶ መስፍን ፊጡማ ለዋልታ እንደገለጹት፤ በተጠናቀቀው የበጀት ዓመት ለ47 ሺህ ተጠቃሚዎች 2 ነጥብ 2  ቢሊዮን ብር በብድር መልክ  ለመሥጠት ታቅዶ ለ29ሺ447 የሚሆኑ ተጠቃሚዎች 1 ቢሊዮን 871 ሚሊዮን 183 ሺ 815 ብር በብድር መልኩ ተከፋፍሏል ።የተቋሙ የብድር አፈጻጻም  ከባለፈው የበጀት ዓመት ተመሳሳይ ጊዜ ከነበረው  ጋር ሲነጻጻር  በተበዳሪ ብዛት  በ8ነጥብ7 በመቶ ያነሰ  መሆኑን ያብራሩት አቶ መስፍን  የተሠጠው የብድር መጠን ግን  በ2ነጥብ 6 በመቶ  ዕድገት አስመዝግቧል ብለዋል ።  በአዲስ አበባ ከተማ በማኑፋክቸሪንግ ፣ በኮንስትራክሽን ፣ በአገልግሎት፣ በንግድ፣ በከተማ ግብርና በትራንስፖርት ዘርፎች የተሠማሩ ነዋሪዎች ከተቋሙ ብድር ወስደው ወደ ሥራ  መግባታቸውን ጠቁመዋል ።ከተሠጠው የብድር ገንዘብ 70 በመቶ ወጣቶች ሲሆኑ 47 በመቶ ደግሞ ሴቶች መሆናቸውን አመልክተዋል ።ተቋሙ ከአባላቱ 1 ቢሊዮን 540 ሚሊዮን ብር ቁጠባ ለማሰባሰብ አቅዶ 1 ቢሊዮን 849 ሚሊዮን 637ሺ 756 ብር  ወይም የዕቅዱን 120 በመቶ ለመሰብሰብ መቻሉን  አቶ መስፍን  ገልጸዋል ።   መንግሥት ወጣቶች  ተጠቃሚ  እንዲሆኑ  የፈቀደውን ተንቀሳቃሽ ፈንድ ጥቅም ላይ ለማዋል ባደረገው  እንቅስቃሴ  በተጠናቀቀው የበጀት  ዓመት 81  መረጃ ያሟሉ ኢንተርፕራይዞች   15  ሚሊየን  ብድር  መሥጠቱ  ተመልክቷል ።አዲስ ብድርና ቁጠባ ተቋም በ1993 ዓም የተቋቋመ ሲሆን ከ4 ቢሊዮን ብር በላይ  እያንቀሳቀሰ  ይገኛል ።